b'\n_START_ARTICLE_\nCelje\n_START_SECTION_\nZemljopis\n_START_PARAGRAPH_\nGrad Celje le\xc5\xbei na rijeci Savinji u jugoisto\xc4\x8dnom dijelu Celjske doline - 70 km sjeveroisto\xc4\x8dno od glavnog grada Slovenije, Ljubljane, i va\xc5\xbeno je prometno raskri\xc5\xbeje izme\xc4\x91u Ljubljane na zapadu, Maribora na sjeveru, Zidanog Mosta na jugu, Velenja i Slovenj Gradeca na sjeverozapadu kao i Roga\xc5\xa1ke Slatine na istoku. Celje je i gospodarsko sredi\xc5\xa1te tog podru\xc4\x8dja.\n_START_SECTION_\nPovijest\n_START_PARAGRAPH_\nU vrijeme Kelta mjesto se zvalo Keleja, \xc5\xa1to je na keltskom zna\xc4\x8dilo skloni\xc5\xa1te._NEWLINE_U 1. stolje\xc4\x87u pr. Kr. naselje dolazi pod utjecaj Rimljana koji mu mijenjaju ime u Celeia, a u vrijeme vladavine rimskog cara Klaudija (vladao od 41. do 54.) dobija gradska prava pod imenom municipium Claudia Celeia. Anti\xc4\x8dka Celeja je, prema sa\xc4\x8duvanim zapisima, bila bogato i gusto naseljeno mjesto za\xc5\xa1ti\xc4\x87eno obrambenim zidinama i kulama, puna pala\xc4\x8da s vi\xc5\xa1e katova, \xc5\xa1irokim trgovima i ulicama._NEWLINE_U vrijeme velikih seoba grad je bio sru\xc5\xa1en, da bi ga obnovili u ranom srednjem vijeku. Pod imenom Cylie (Celje) se prvi put spominje u admontovom ljetopisu napisanom izme\xc4\x91u 1122. i 1137. godine. U gradu je bilo i sjedi\xc5\xa1te grofova Celjskih koji su po njemu i dobili ime._NEWLINE_Va\xc5\xbeni povijesni spomenik iz 15. stolje\xc4\x87a je Celjska kronika.'